রাজ্যে SIR শুরু হতে বাধা সরকারি ছুটি

ওয়েব ডেস্ক: উৎসবের মরশুমে রাজ্যে টানা ছুটি। রাজ্যে এসআইআর (SIR) শুরু হতে বাধা হয়ে দাঁড়িয়েছে সরকারি ছুটি। BLO, ERO পদে থাকা সরকারি আধিকারিকদের উপর SIR র দায়িত্ব রয়েছে। কিন্তু দীপাবলি, ভাইফোঁটা, ছট, জগদ্ধাত্রী পুজোয় টানা ছুটির জেরে নভেম্বরের আগে রাজ্যে SIR বিজ্ঞপ্তির সম্ভাবনা দেখা যাচ্ছে না বলে মত কমিশনের কর্তাদের।

রাজ্যে স্পেশাল ইনন্টেনসিভ রিভিশন (SIR) কে ভিত্তি করে তৈরি হবে নতুন ভোটার তালিকা। সেই তালিকা অনুযায়ী হবে ২০২৬ বিধানসভা নির্বাচন (West Bengal Assembly Elections 2026 )। দুর্গাপুজোর পরেই রাজ্যে SIR শুরু হওয়ার পরিকল্পনা থাকলেও অক্টোবরের টানা ছুটি বাদ সেধেছে সেই সম্ভাবনায়। আগামী ১৮ অক্টোবর থেকে ২৮ অক্টোবর পর্যন্ত রাজ্য সরকারের টানা ছুটি। অন্যদিকে রাজ্যে ERO পদে নিয়োগ নিয়েও বেশ কিছু জটিলতা রয়ে গিয়েছে। আধিকারিক নিয়োগ নিয়ে কমিশনের বিধি ইতিমধ্যেই জানানো হয়েছে রাজ্যের মুখ্য সচিবকে। SIR প্রক্রিয়ায় ইলেক্টোরাল রেজিস্ট্রেশন অফিসারদের ( ERO ) ভূমিকা গুরুত্বপূর্ণ। প্রতিটি বিধানসভার দায়িত্বে থাকেন একজন করে ERO। কিন্তু রাজ্যের প্রায় ১৫০ টির মত বিধানসভায় ERO পদে এসডিও পদমর্যাদার আধিকারিক নেই। এই পদগুলিতে উপযুক্ত পদ মর্যাদার আধিকারিক দ্রুত নিয়োগের বিষয়েও রাজ্যকে জানিয়েছে নির্বাচন কমিশন।

আরও পড়ুন: মিরিকের পর সুখিয়াপোখরিতে মমতা, ত্রাণশিবির ঘুরে দেখলেন মুখ্যমন্ত্রী

জেলা ভিত্তিক ম্যাপিংয়ের কাজ আগামী ১৫ অক্টোবরের মধ্যে শেষ হয়ে যাবে বলে মনে করছেন কমিশনের আধিকারিকেরা। উত্তরবঙ্গে প্রাকৃতিক দুর্যোগের কারণে দার্জিলিং ও জলপাইগুড়ি জেলায় কিছুটা ম্যাপিংয়ের কাজ আটকে আছে। প্রতিটি বুথে সর্বাধিক ১২০০ ভোটার রাখার গাইডলাইন নির্দিষ্ট করেছে নির্বাচন কমিশন। সেই অনুযায়ী রাজ্যে বর্তমানে বুথ রয়েছে প্রায় ৮১ হাজার। প্রতিটি বুথে নির্দিষ্ট সংখ্যক ভোটারের অনুপাত বজায় রাখতে হলে বিধানসভা নির্বাচনে আরো ১৩ হাজার ৮০০ বুথ বাড়তে চলেছে। ফলে রাজ্যের প্রায় ৯৪ হাজার বুথের ভোটার তালিকায় BLO দের ভূমিকাও যথেষ্ট গুরুত্বপূর্ণ। রাজ্যে SIR এর প্রস্তুতি পর্ব প্রায় চূড়ান্ত পর্যায়ে বলে মনে করছে নির্বাচন কমিশন। জাতীয় নির্বাচন কমিশনের আধিকারিকেরা ইতিমধ্যেই রাজ্যের DEO, ERO, BLO দের সঙ্গে বৈঠক করে গিয়েছেন। রাজ্যে SIR প্রস্তুতি ভালো রিপোর্ট জমা পড়েছে জাতীয় নির্বাচন কমিশনে। নভেম্বরের গোড়াতে বিজ্ঞপ্তি জারি হলে তবেই পুরো মাত্রায় কাজ শুরু করা যাবে বলে মনে করছে নির্বাচন কমিশন।

অন্য খবর দেখুন